 ROSELYNE OBALA Na SAMMY WAWERU  WAZIRI wa Biashara Moses Kuria amejipata kwenye kikaangio moto kufuatia matamshi yake mazito na yanayokosa heshima.  Hii inatokana na hatua ya Mjumbe wa Kiuchumi wa Amerika, Bi Katherine Tai kufutilia mbali mikutano miwili aliyopaswa kushiriki wiki hii na Bw Kuria. Duru zinaarifu kwamba Balozi Tai alipaswa kukutana na Waziri Kuria mnamo Jumatatu, Julai 17, 2023 katika afisi yake ya Two Rivers kujadiliana kuimarisha uhusiano kibiashara kati ya Kenya na Amerika, japo alikataa na kufutilia mbali kikao hicho akitaja Kuria kama kiongozi mwenye maneno machafu kwa watu na mashirika. Bi Tai amekuwa nchini kuanzia Jumatatu, ambapo anaongoza mkutano wa Amerika na Baraza la Afrika Mashariki katika Biashara na Uwekezaji (Tifa). Waziri Kuria alipaswa kuhudhuria kongamano hilo pamoja na mwenzake wa Afrika Mashariki na Maeneo Kame (ASAL) Bi Rebecca Miano, japo alifungiwa nje Balozi Tai akieleza kutoridhishwa kwake na Kuria kufuatia matamshi na cheche zake za maneno. Inasemekana Kuria alitajwa kama ‘mwenyeji asiyetakikana’. “Waziri Kuria alifungiwa nje kuhudhuria mkutano wa mjumbe huyo wa Amerika, huku Waziri Miano akikutana naye na kufanya mazungumzo,” Taifa Leo Leo iliarifiwa na wajuzi waliohudhuria kongamano hilo. Serikali ya Joe Biden, Amerika, imeahidi kushirikiana na mataifa ya Ukanda wa Afrika Mashariki kuboresha uhusiano kibiashara na kimaendeleo. Bw Kuria anamulikwa kufuatia matamshi yake mazito kwa vyombo vya habari na watu binafsi, kisa cha hivi punde kikiwa onyo kwa asasi za serikali dhidi ya kuipa Shirika la Habari la Nation (NMG) matangazo ya kibiashara. Waziri huyo alirushia wafanyakazi wa NMG maneno mazito na yenye matusi, yasiyoweza kuchapishwa. Juni 2023, Mahakama Kuu ilitoa amri kuzuia Waziri Kuria kurushia vyombo vya habari cheche za matusi hadi pale kesi iliyowasilishwa na Wakili Charles Mugane kubaini uhalisia wake kushikilia ofisi ya umma itakapoamuliwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  